ΓΡΑΠΤΗ ΕΡΩΤΗΣΗ E-2632/97 υποβολή: Roberta Angelilli (NI) προς την Επιτροπή (1 Σεπτεμβρίου 1997)

Θέμα: Κατασκευή της υπόγειας διάβασης του Castel Sant' Angelo στη Ρώμη

Η κατασκευή της υπόγειας διάβασης του Castel Sant' Angelo ήταν το θέμα της γραπτής μου ερώτησης Ε-1270/97 ((ΕΕ C 373, 9.12.1997, 97.)). Συγκεκριμένα, ζητούσα τότε από την Επιτροπή να ελέγξει εάν, με το έργο αυτό, ο Δήμος της Ρώμης δεν έχει διαπράξει παραβίαση της οδηγίας 85/337/ΕΟΚ ((ΕΕ L 175 της 5.7.1985, σελ. 40.)) όσον αφορά την αξιολόγηση των περιβαλλοντικών επιπτώσεων ορισμένων δημοσίων και ιδιωτικών έργων. Το έργο αυτό επρόκειτο, εξάλλου, να αποτελέσει αντικείμενο χρηματοδότησης της Ευρωπαϊκής Τράπεζας Επενδύσεων στο πλαίσιο του σχεδίου Ρώμη 2000 «Framework Agreement».

Από πρόσφατα δημοσιεύματα του Τύπου συμπεραίνεται ότι η κατασκευή του έργου κινδυνεύει σοβαρά από την παρουσία σειράς αρχαιολογικών ευρημάτων που εντοπίστηκαν κατά τη διάρκεια των εργασιών αυτοψίας στη θέση όπου επρόκειτο να κατασκευαστεί η υπόγεια διάβαση: συγκεκριμένα η ανεύρεση του περιβόλου του προμαχώνα Σαν Τζιοβάνι περιορίζει το πλάτος της υπόγειας διάβασης σε πέντε μέτρα έναντι των αρχικών οκτώ (που είχαν ήδη θεωρηθεί ως μη επαρκή), εκτός και αν κατεδαφιστεί ο ίδιος ο προμαχώνας, ο οποίος όμως είναι προστατευόμενος αρχαιολογικός θησαυρός.

Με βάση τα ανωτέρω, μπορεί η Επιτροπή να με πληροφορήσει:

1. ποιά είναι τα αποτελέσματα των διαβουλεύσεων της Επιτροπής με τις ιταλικές αρχές όσον αφορά την τήρηση της οδηγίας 85/337/ΕΟΚ για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον 7

2. ποιά είναι η γνώμη της Επιτροπής όσον αφορά τη δυνατότητα υλοποίησης του έργου εντός του προβλεπόμενου χρονικού πλαισίου 7

3. εάν οι ενδεχόμενες αλλεπάλληλες καθυστερήσεις στην κατασκευή της υπόγειας διάβασης μπορούν να προδικάσουν τη χορήγηση της χρηματοδότησης της Ε.Τ.Ε. στερώντας έτσι το έργο αυτό από μια σημαντική πηγή χρηματοδότησης 7

4. εάν η ενδεχόμενη κατεδάφιση αρχαιολογικών μνημείων προκειμένου να καταστεί δυνατή η κατασκευή της υπόγειας διάβασης σύμφωνα με το αρχικό σχέδιο, μπορεί να προδικάσει τη χορήγηση της χρηματοδότησης της Ε.Τ.Ε. και εάν συνιστά, ενδεχομένως, παραβίαση της κοινοτικής νομοθεσίας.

Απάντηση της κας Bjerregaard εξ ονόματος της Επιτροπής (30 Σεπτεμβρίου 1997)

1. Η Επιτροπή έχει ήδη απευθυνθεί στις ιταλικές αρχές για το εν λόγω ζήτημα. Οι τελευταίες δεν έχουν ακόμη απαντήσει.

2. Η Επιτροπή δεν έχει καμμία αρμοδιότητα γνωμοδότησης για την έγκαιρη ή μη εκτέλεση του έργου.

3. Στο ερώτημα κατά πόσον πιθανές καθυστερήσεις στην εκτέλεση του έργου ενδέχεται να επηρεάσουν την χρηματοδότηση εκ μέρους της Ευρωπαϊκής Τράπεζας Επενδύσεων (ΕΤΕ), μόνο η τελευταία είναι σε θέση να απαντήσει.

4. Όσον αφορά την εικαζόμενη καταστροφή αρχαιολογικών ευρημάτων στο πλαίσιο της εκτέλεσης του εν λόγω έργου, πρέπει να σημειωθεί ότι το έργο εντάσσεται στο παράρτημα ΙΙ της οδηγίας 85/337/ΕΟΚ και δεν υπόκειται αυτομάτως στη διαδικασία εκτίμησης των περιβαλλοντικών επιπτώσεων. Ωστόσο, για κάθε κατηγορία έργων του παραρτήματος ΙΙ, οι αρχές οφείλουν να εκτιμήσουν κατά πόσον η προαναφερθείσα διαδικασία είναι αναγκαία, ιδίως με βάση τη φύση, την θέση και τις διαστάσεις του έργου. Σε περίπτωση που οι αρχές εκτιμούν ότι στη συγκεκριμένη περίπτωση δεν είναι αναγκαία η εκπόνηση μελέτης περιβαλλοντικών επιπτώσεων, η Επιτροπή δύναται να προσβάλει την εν λόγω απόφαση μόνο βάσει ιδιαίτερα σημαντικών και ακριβέστατων στοιχείων, ικανών να καταδείξουν τις σημαντικές επιπτώσεις του έργου ως εκ της θέσεως ή των διαστάσεών του.

Όσον αφορά την ΕΤΑ, αυτή χορηγεί χρηματοδοτήσεις μόνο εφόσον τηρείται στην εκάστοτε περίπτωση το κοινοτικό δίκαιο.